b'\n_START_ARTICLE_\nPeter Tiivola\n_START_SECTION_\nUra\n_START_PARAGRAPH_\nTiivola on Karhu-Kissojen kasvatti. H\xc3\xa4n toimi joukkueen C-nuorten kapteenina kaudella 2008\xe2\x80\x932009, jolloin Tiivola oli Karhu-Kissojen paras pistemies ja maalintekij\xc3\xa4 sek\xc3\xa4 C-nuorten I-divisioonan runkosarjassa ett\xc3\xa4 karsintasarjassa. Kaudeksi 2010\xe2\x80\x932011 h\xc3\xa4n siirtyi Espoo Bluesin B-nuoriin, jossa Tiivola voitti kauden p\xc3\xa4\xc3\xa4tteeksi Suomenmestaruuden. Kaudella 2012\xe2\x80\x932013 Tiivola voitti Bluesin A-nuorten sis\xc3\xa4isen sy\xc3\xb6tt\xc3\xb6p\xc3\xb6rssin ja jakoi pistep\xc3\xb6rssin voiton Aleksi Rutasen kanssa tehoilla 13+32=45. He jakoivat A-nuorten SM-liigan pistep\xc3\xb6rssin seitsem\xc3\xa4nnen sijan._NEWLINE_Huhtikuussa 2013 Tiivola teki 2+1-vuotisen SM-liigasopimuksen Bluesin kanssa. H\xc3\xa4n teki liigadebyyttins\xc3\xa4 kauden 2013\xe2\x80\x932014 avauskierroksella 12. syyskuuta 2013 Turun Palloseuraa vastaan. Tiivola sy\xc3\xb6tti ottelussa Miro Aaltosen tekem\xc3\xa4n, Bluesin koko kauden ensimm\xc3\xa4isen osuman. Liigauransa avausmaalin h\xc3\xa4n teki 16. lokakuuta 2013 vieraissa Tapparaa vastaan. Yhteens\xc3\xa4 Tiivolan tulokaskausi toi 23 runkosarjaottelussa tehot 2+2=4. H\xc3\xa4n pelasi kauden aikana miesten pelej\xc3\xa4 my\xc3\xb6s nelj\xc3\xa4n Mestis-ottelun verran lainalla Kiekko-Vantaassa. Kev\xc3\xa4tkaudella Tiivola vahvisti Bluesin A-nuoria ja voitti koko A-nuorten SM-liigan pudotuspelien pistep\xc3\xb6rssin tehoilla 8+8=16. H\xc3\xa4n voitti my\xc3\xb6s pudotuspelien tehotilaston lukemalla +16 ja kauden p\xc3\xa4\xc3\xa4tteeksi Suomenmestaruuden._NEWLINE_Helmikuussa 2015 Blues k\xc3\xa4ytti Tiivolan sopimuksessa olleen option ja teki vuoden mittaisen jatkosopimuksen h\xc3\xa4nen kanssaan. Kauden 2015\xe2\x80\x932016 edetess\xc3\xa4 Tiivola nousi talousvaikeuksista k\xc3\xa4rsineen seuran kapteenistoon. H\xc3\xa4n johti joukkueen sis\xc3\xa4ist\xc3\xa4 maalip\xc3\xb6rssi\xc3\xa4 ja oli Bluesin aktiivipelaajien sis\xc3\xa4isen pistep\xc3\xb6rssin k\xc3\xa4rjess\xc3\xa4 Antti Suomelan kanssa tehoilla 10+8=18, kunnes Tiivola siirtyi SM-liigan siirtotakarajalla helmikuussa 2016 kev\xc3\xa4\xc3\xa4seen 2018 ulottuvalla sopimuksella Rauman Lukkoon. Kaudella 2016\xe2\x80\x932017 h\xc3\xa4n jakoi 14 osumallaan joukkueen sis\xc3\xa4isen maalip\xc3\xb6rssin toisen sijan Ville Vahalahden kanssa edell\xc3\xa4\xc3\xa4n vain Aleksi Saarela. Tehopisteit\xc3\xa4 runkosarjassa Tiivolalle kertyi kaikkiaan 25._NEWLINE_Kaudeksi 2018\xe2\x80\x932019 Tiivola siirtyi kaksivuotisella sopimuksella Porin \xc3\x84ssiin. H\xc3\xa4n sijoittui tehoilla 12+14=26 joukkueen sis\xc3\xa4isess\xc3\xa4 pistep\xc3\xb6rssiss\xc3\xa4 kolmanneksi edell\xc3\xa4\xc3\xa4n Sakari Salminen ja Jarno K\xc3\xa4rki, jotka kuitenkin siirtyiv\xc3\xa4t kesken kauden pois \xc3\x84ssist\xc3\xa4, joten Tiivola ylsi aktiivipelaajista runkosarjassa viimeiseksi j\xc3\xa4\xc3\xa4neen joukkueen sis\xc3\xa4isen piste-, maali- ja sy\xc3\xb6tt\xc3\xb6p\xc3\xb6rssin k\xc3\xa4rkisijalle.'